病中有感
作者：吳芾
朝代：宋

paragraphs: 大暑苦河魚，久乃變成痢。
輾轉枕席間，百藥幾盡試。
神氣頓索然，不止形容悴。
自謂與鬼隣，偶然有生意。
方欲少開眉，赤目又爲祟。
餘年能幾何，十日不知味。
今雖强支持，下筯猶畏忌。
去歲夏到官，今年又秋至。
默數一年中，安好無一二。
顧此衰病軀，豈堪長代匱。
回首望故山，幸有寬閑地。
不如歸去來，笑歌聊自慰。